মাণ্ডপ

মান্ডপ ৱাহি এহান মাণ্ডপ, মালঠেপ বুলিয়াউ চলের। বিষ্ণুপ্রিয়া মণিপুরীরতা হাবি কাম দৌঅর নিংশিঙে করানি অর থাংতে মাল্ঠেপে আমার কীর্তন শ্রাদ্ধ আর আর কামউ চলের।  বিষ্ণুপ্রিয়া মণিপুরীর সঙস্কৃতির খুইতুগত মান্ডপগ থায়া জাত এহানের ঙালকরের। বিষ্ণুপ্রিয়া মণিপুরীর মান্ডপর বারেদের অঙতাত বুদ্ধ লিচেত বারো বিতরর অঙতাত বৈষ্ণব লিচেতর য়্যাম প্রভাব পরিসে।


মণ্ডপ নির্ণয়
আমার সংকীর্তনর মণ্ডপ এগর অর্থ শ্রীবৃন্দাবনহান। মেওগর চারিয়োবারার খুটি এতা- অষ্টসখিয়ে অষ্টকুঞ্জ। ঔতার মাঝে মুঙর খুটা দুগ, পিঠির খুটা দুগ, উত্তরর খুটা দুগ, বারো দক্ষিণর খুটা দুগ। এতাই চারি কোণর খুটা চারিগ- যুদ্দা চারি কৃষ্ণ। এখুরুম চারিবারার মোট খুটা বারোগই দ্বাদশ বন। অর্থাৎ কোণর খুটা চারিয়োগর রসহান ঐল্তাই পূর্বরাগ- ১. মান ২. প্রেম ৩. বৈচিত্র ৪. দূর প্রবাস। চারি ফালুর দোয়ার চারিয়োহানে চারি সম্ভোগ- ১. সংক্ষিপ্ত  ২. সংকীর্ণ  ৩. সম্পূর্ণ  ৪. সমৃদ্ধিমান। 
চারিকোণে চারিগ দৌ
১. ঈশান কোণে গনেশ  ২. অগ্নিকোণে মহেশ্বর  ৩. নৈঋত কোণে কেশব  ৪. বায়ুকোণে অনন্ত। দৌ ঔগির চারি কোণে ঘট বহেয়া চারিয়োগর পূজা দেনা লাগের। কোণর ফাম উহানীর মাঝে হোভা বুজন বৈষ্ণব বারো জ্ঞানী, গুণীবন্ত উতারে বহুয়ানি লাগের। ঔগির রূপহান- ইহ কলির মাঝে কিসাদে বহিতাই ঔহান অইলতাই- ১. ঈশান কোণে মুকুন্দ (হনুমান অবতার), ২. অগ্নিকোণে নিত্যানন্দ (বলরাম অবতার) ৩. নৈঋত কোণে মাধবেন্দ্র পুরী (পূর্ণমাসী অবতার) ৪. বৌর কোণে শ্রীনিবাস (নারদ অবতার)। এতার ভাব ধরিয়া শ্রীবৃন্দাবনহান নিংকরিয়া কীর্তনর মাল্ঠেপগৎ বহানি লাগের। 
হমবুকুর মেও উগর খুটা ঔগ সত্যযুগর কল্পবৃক্ষ, এ যুগে শ্রীকৃষ্ণচৈতন্য অবতার বারো কীর্তনহানর মূর্তিগর অবয়বহান ভাবর আধিকারিক রসরাজ মূর্তি ঔগ। ঔ ফাম ঔহানর নাং অইল্তাই ‘যোগপীঠ’। ঔ জাগা উহানাৎ দৌ নৌগর পূজা দেনা লাগের। দৌগী অইলাতাই- ১. হাক্হানর দৌগ ইন্দ্র সরাআল, ২. বায়ুদেবতা বা বৌরাজা  ৩.জির দৌগ অগ্নিগিরক ৪. পানির দৌগ বরুণদেব  ৫. মাটির দৌগ বাসুকী, ৬. ছয়ঋতুর মাপুগী হেমন্ত বারো  ৭. বসন্ত ৮. চন্দ্র বা সোমদেব হোভার দৌগ   ৯. আধার বিনাশকারী সূর্যদেব। 
যোগপীঠর লগে আমার হরিসংকীর্তনর মাণ্ডেপ অইলতাই মিছিঙে পাচগ। ওগী- ১. শ্রীপাদ ধনার মাণ্ডেপ আগ- খম্ফাম ফামহান; ২. ভাণ্ডারীর মাণ্ডেপ আগ ৩. ভাত রাধানীর মাণ্ডেপ আগ  ৪. নিত্য হরিসংকীর্তনর মাণ্ডেপ আগ বারো ৫. আরাংফামর মাণ্ডেপ আগ। 
ফাম ফাম লেহে  মাণ্ডেপগ লেহে এতার প্রকরণউ খেই। 
১. খম্ফাম ফামর গিরক অইলতাই ‘গোপেশ্বর মহাদেব’- শ্রীচৈতন্যর পার্ষদগতে ভাগ্যবান কালিদাস। এপেইৎ ঘট আগ ফুতি আহানলো বেড়েয়া বহেইতারা। এ ঘট এগই শ্রীমতী রাধিকার হিয়াহানর মেইঙাল করেছে মণি বুঝার। মণি দ্বিয়গ যতন করিয়া থোয়াছিলি উহান অইলতাই ফুর্তি উহান। এহানর মাঝে কৃষ্ণস্বরূপ অয়া আহের পরম বৈষ্ণব গিরক উগর পদ ধৌত করতারা ফাম উহানর নাং ‘রাধাকুণ্ড বারো শ্যামকুণ্ড’। বারো পুছে দেনার ফুতি উহান মূলে শ্রীমতী রাধিকার চুলগ বুলিয়া নিংকরতারা। 
২. ভাণ্ডারগর ফামহান চলারতাই ‘ভগবতী দুর্গার স্বরূপ’ রাঘব পণ্ডিত গিরকে। ধনপতি কুবের গিরকে গিথানকর ভাণ্ডারগ চলাছিল বুলিয়া এপেইৎ ধনপতি কুবেরর পূজা দেনা লাগের। 
৩. ভাত রাধের বামুন ঔগ লক্ষ্মীস্বরূপ। তার ওয়াহি, খলফাম, ব্যবহার হোভা অনি লাগের। পবিত্র অয়া মেইথঙে ফেইচা বাধিয়া নুয়া ফিজেৎ লাগেয়া হারৌ অয়া তা তার কাম করানি লাগের। 
৪. নিত্যমণ্ডলী হরিসংকীর্তন মাণ্ডেপ এগৎ শ্রীকৃষ্ণচৈতন্যর পূজা দেনা লাগের। 
৫. আরাংফামর গিরক লক্ষ্মীনারায়ণ। এপেইৎ তার পূজা দেনা লাগের। এ ফাম এহানাত্তপুরী বৃন্দা গিথানকে হরিসংকীর্তনর ফিজেৎ দিরীগ। এপেইত্তপুরী কীর্তনহানর ফুতি-ফালি-ফিজেৎ নিয়া দেনা। শ্রীচৈতন্যলীলাৎ আরাংফামে বহেছিলতাই দামোদর গিরকে। 
৬. শ্রীমণ্ডপে বৈষ্ণব গিরিগিথানীরে জাগা লেপকরিয়া বহুয়ারতাই ব্রহ্মাগিরকে। শ্রীচৈতন্যলীলাৎ শিবানন্দ বুদ্ধিমান গিরকে এ কাম এহান করেছেগ। এ পদবীধারী সেবারী এগরে ‘সম্ভাষা’ বুলিয়ার। কারণ তা হাবিরে সম্ভাষণ করিয়া নেরগা বুলিয়া। 
পঞ্চতত্ব বারো আমার পালা কীর্তন
মন, বুদ্ধি, চিৎ, ইন্দ্রিয়, ঠইগ (প্রাণ) এগীর নাংহান পঞ্চতত্ত্ব। শ্রীকৃষ্ণচৈতন্য প্রভুর নামহানাত্ত নিকুলিল ‘ঈশাল্পা’ শ্রীবাস। প্রভুর বুদ্ধিহানাত্ত অইল ‘ডাকুলা’ শ্রীঅদ্বৈত। প্রভুর দশ ইন্দ্রিয়ত্ত শ্রীঅদ্বৈতই হুঙ্কার দিয়া শ্রীগৌরাঙ্গরে আকর্ষণ করিয়া ‘গৌরাঙ্গ মূরতিগ’ লিংখাত করলো। শ্রীগৌরাঙ্গর শ্রীমুখ উহানাত্তপুরী ওঁকার, প্রণব, রাগর য়ারি মাতানি অকরলো। পঞ্চরসেত্তপুরী ঝংকার, টংকার রৌ এহানীয়ৌ নিকুলিল- এতাই তাল, মাত্রা বারো শব্দ। এখুরুম এ পঞ্চরসেত্ত রৌ পাচহান নিকুলিল। ১. মৃদঙ্গ বা ডাকগর রৌ আহান  ২. করতানর রৌহান  ৩. কাংসীর রৌহান   ৪. মইপুঙর রৌহান   ৫. সেলপুঙর রৌহান। এহানেই রাগর পয়লাকার নিরূপণ অকরাহান। যে আখরলো প্রভুর মূরতিগ লেপকরানি অর ঔগী অইল্তাই- তা - রি - তা - না - রি - তা - না - না - না। উহানলো রাগগৎ তাল বাগানি নাকরের।

পাসিতা
 পৌরি পত্রিকা, অগ্রহায়ণ ১৪১২ (নভেম্বর-ডিসেম্বর ২০০৫)
সুত্র
 প্রবন্ধ এহান মহাসভার মুখপত্র ‘রথচক্র’ ( শিলচর, ১৯৮৪) সংকলন অহাৎত হুবহু পুনর্প্রকাশ করানি ইল।

থাক:বিষ্ণুপ্রিয়া মণিপুরী
থাক:লিচেত